FEI

Starptautiskā jāšanas sporta federācija



Konkūra sacensību noteikumi bērniem

**27. izdevums, 2022. gada 1. janvāris**

**Koriģējumi spēkā no 2023. gada 1. janvāra**

**PIELIKUMS XII**

**ŠĶĒRŠĻU PĀRVARĒŠANAS SACENSĪBU NOTEIKUMI BĒRNIEM**

**SADAĻA I IEVADS**

**Artikuls 1. VISPĀRĒJĀS PRASĪBAS**

1. Bērnu piedalīšanās jāšanas sporta sacensībās ir jāšanas sporta attīstības neatņemama sastāvdaļa visā pasaulē.
2. Šī speciālā pielikuma mērķis ir standartizēt dažādus pasaulē notiekošos turnīrus un sacensības bērniem, ņemot vērā īpatnības, kuras piemērojamas bērniem, kuri nodarbojas ar jāšanas sportu.

**Artikuls 2. NOTEIKUMU UN PRIEKŠRAKSTU PRIORITĀTES**

Visos gadījumos, kuri nav aprakstīti šajos noteikumos, tiek piemērots Vispārējais reglaments (VR), Veterinārais reglaments (VetR) un Konkūra noteikumi (KN).

**SADAĻA II KVALIFICĒŠANĀS**

**Artikuls 3. BĒRNA DEFINĪCIJA**

1. Jātnieks var piedalīties bērnu kategorijas sacensībās no tā kalendārā gada sākuma, kurā viņš sasniedz 12 gadus, līdz tā gada beigām, kurā viņam paliek 14 gadi.
2. Bērnu kategorijas sacensībās jātnieks drīkst piedalīties tikai ar zirgiem. Nav atļauts piedalīties ar ponijiem.

**SADAĻA III STARPTAUTISKAS SACENSĪBAS UN FEI ČEMPIONĀTI**

**Artikuls 4 SACENSĪBU VEIDS**

1. Konkūra sacensībās bērnu kategorijas jātniekiem, kas piedalās ar zirgiem, ir noteikti sekojoši sacensību tipi: starptautiskas sacensības (CSICh), oficiālas starptautiskas sacensības (CSIOCh) un čempionāti.
2. CSICh sacensības ir starptautiska mēroga sacensības, kas atvērtas pašmāju individuālajiem jātniekiem un neierobežotam skaitam citu valstu jātnieku.
	1. CSICh kategorijas konkūra sacensības bērniem tiek iedalītas šādās kategorijās: CSICh kategorija A (sacensības ar naudas balvu fondu) un CSICh kategorija B (sacensības bez naudas balvu fonda).
	2. Šajās sacensībās var tikt organizētas strikti neoficiālās komandu sacensības, kuras nekādā gadījumā tās nedrīkst dēvēt par “Nāciju kausa” sacensībām, un tajās drīkst piedalīties trīs līdz četri dalībnieki.
3. CSIOCh sacensības ir starptautiska mēroga sacensības, kuras ir atvērtas trīs vai vairāk valstu komandām.
	1. Šajās sacensībās jābūt gan oficiālajām komandu, gan individuālajām sacensībām, kā tas noteikts attiecīgo disciplīnu noteikumos.
	2. Viena gada laikā vienā valstī var notikt ne vairāk kā divas CSIOCh sacensības - vienas slēgtajā manēžā un vienas āra laukumā.
	3. Ar FEI ģenerālsekretāra atļauju CSIOCh sacensības var iekļaut kalendārajā plānā gada laikā, ja vien tas neietekmē kādu kalendārā jau iekļautu starptautisku pasākumu bērnu kategorijā.
	4. Šajās sacensībās ir atļauts piedalīties vienai pašmāju komandai un pa vienai no katras ārvalsts.
		1. Uzaicinājumiem piedalīties CSIOCh sacensībās organizācijas komiteja var izmantot vienu no zemāk norādītajām formulām:
* Saskaņā ar šī pielikuma artikulu 19.2.1. un 19.3.1.; vai
* Saskaņā ar KN artikulu 249.1 un 249.2.
	1. Komandu sacensības jebkurā disciplīnā sastāv no četriem dalībniekiem un četriem zirgiem, no kuru rezultātiem trīs labākie tiek ieskaitīti kā komandas rezultāts. Komanda var sastāvēt arī no trīs dalībniekiem.
1. **Starptautiskas sacensības ar organizācijas komitejas piedāvātajiem zirgiem**
	1. Ar FEI ģenerālsekretāra piekrišanu, CSICh un CSIOCh sacensības var tikt organizētas ar zirgiem, kurus nodrošina organizācijas komiteja. Šajā gadījumā tās ir skaidri jānorāda kā sacensības ar organizācijas komitejas piedāvātiem zirgiem, piemēram, CSICh kategorijas A sacensības (ar organizācijas komitejas piedāvātiem zirgiem).
	2. Kontinentālos čempionātus nedrīkst rīkot ar organizācijas komitejas piedāvātiem zirgiem.
	3. Ar FEI ģenerālsekretāra piekrišanu organizācijas komiteja sacensībās, kur tā nodrošina zirgus, var izmantot dažādas formulas, taču ieteicamās formulas ir šādas:
		1. Katrs rīkotājvalsts federācijas pieteiktais dalībnieks nodrošina divus zirgus. Tiek rīkota izloze, lai ārvalstu dalībniekus saliktu pārī ar rīkotājvalsts dalībniekiem. Tiek rīkota vēl viena izloze, lai piešķirtu vienu no rīkotājvalsts dalībnieka nodrošinātajiem zirgiem ārzemju dalībniekam. Rīkotājvalsts dalībnieks piedalās ar zirgu, kas nav piešķirts ārzemju dalībniekam.
		2. Katrs rīkotājvalsts federācijas pieteiktais dalībnieks nodrošina divus zirgus. Katrs ārvalstu dalībnieks izlozē zirgu katram no dalībvalsts dalībniekiem. Pārējie zirgi tiek apvienoti vienā izlasē un tiek sadalīti starp ārvalstu dalībniekiem uz izlozes pamata.
		3. Tiek rīkota izloze, lai sadalītu visus organizācijas komitejas nodrošinātos zirgus pieteikto dalībnieku starpā.
		4. Katrs rīkotājvalsts federācijas pieteiktais dalībnieks nodrošina vienu zirgu. Tiek rīkota izloze, lai ārvalstu dalībniekus saliktu pārī ar rīkotājvalsts dalībniekiem. Ar katru zirgu piedalās rīkotājvalsts federācijas pieteiktie dalībnieki un viens ārvalstu dalībnieks. Pirmajās sacensībās rīkotājvalsts pieteiktais dalībnieks pirmais piedalās ar savu zirgu.
		5. Visās sacensībās ar organizācijas komitejas nodrošinātiem zirgiem tiek piemēroti šādi noteikumi:
		6. Pietiekams rezerves zirgu skaits ir jānodrošina tikai ārvalstu dalībniekiem. Zirgi, kas ir acīmredzami nepiemēroti ārvalstu dalībniekiem, ir jānomaina ar rezerves zirgiem. Šādu nomaiņu drīkst veikt tikai ar Galvenās tiesnešu kolēģijas saskaņojumu.
		7. Ikvienam dalībniekam tiks sniegta iespēja izmēģināt izlozēto zirgu vismaz vienreiz stundu ilga treniņa laikā.
		8. Jebkura treniņa laikā drīkst pārvarēt kopumā ne vairāk, kā sešus šķēršļus. Krustiņveida šķēršļi nav iekļauti iepriekš minētajā skaitā.
		9. Organizācijas komiteja nosaka Noteikumus, kas attiecas uz treniņiem.
		10. Nedrīkst izmantot “*Liverpool”* tipa šķēršļus, grāvjus bez ūdens un dabiskas konstrukcijas šķēršļus, piemēram, uzbērumus utt.
		11. Zirgi ir jāsadala vismaz divas dienas pirms pirmajām sacensībām.
		12. Zirgus drīkst jāt tikai reizi dienā ne ilgāk, kā stundu.
		13. Sacensību laikā zirgu drīkst treniņā jāt arī zirga treneris vai jebkura cita persona, kura ir saņēmusi īpašnieka atļauju.
		14. Jājot zirgu, ir jāizmanto tā pati trenze, ar kuru zirgs parasti tiek jāts un ar kuru tas tiek prezentēts izlozes laikā. Trenzi drīkst mainīt tikai ar īpašnieka atļauju.
		15. Trīs mēģinājumi pārvarēt šķērsli tiek ieskaitīti kā viena šķēršļa pārvarēšanas reize. Viena divkāršā vai viena trīskāršā sistēma tiek skaitīta kā viens šķērslis.
		16. Turpmāk un iepriekš minētie noteikumi attiecas uz sacensībām ar organizācijas komitejas nodrošinātiem zirgiem, kas tiek rīkotas saskaņā ar 4.3.4. punktā iepriekš ietvertajiem nosacījumiem, ja nav norādīts citādāk.
		17. Sacensību dienās pirmais un otrais dalībnieks drīkst katrs pārvarēt sešus šķēršļus.
		18. Jebkurā maršrutā šķēršļu skaits nedrīkst kopumā pārsniegt astoņus šķēršļus, tas ir, ne vairāk kā 10 mēģinājumi tos pārvarēt. Drīkst izmantot divas divkāršās vai vienu trīskāršo sistēmu.
		19. Pirmajās sacensībās zirgus kā pirmie jāj rīkotājvalsts pieteiktie dalībnieki.
		20. Ja nav pietiekams ārvalstu dalībnieku skaits attiecībā pret rīkotājvalsts pieteiktajiem dalībniekiem, starp ārvalstu dalībniekiem tiks rīkota izloze, lai noteiktu, kuri ārvalstu dalībnieki jās ar pārpalikušajiem zirgiem, lai nodrošinātu, ka visi zirgi startē divreiz dienā.

**Artikuls 5 KONTINENTĀLIE ČEMPIONĀTI**

1. Kontinentālais čempionāts katram kontinentam var tikt organizēts katru gadu (skatīt VR Art. 104.2.2).
2. Kontinentālie čempionāti, ja vien tas ir iespējams, jāorganizē skolas brīvdienu laikā (Eiropā tas ir no jūlija vidus līdz augusta vidum).
3. Kontinentālajiem čempionātiem jānotiek uz āra laukumiem.
4. Ikgadējos kontinentālajos čempionātos drīkst piedalīties visas attiecīgā kontinenta valstu nacionālās federācijas.
5. FEI apstiprina čempionātu organizāciju. Nacionālajām federācijām, kuras vēlas organizēt čempionātu, jāpiesakās saskaņā ar Vispārējā reglamenta noteikumiem.
6. Čempionātus jāorganizē stingrā saskaņā ar FEI Vispārējo reglamentu, ņemot vērā katras disciplīnas noteikumus un šos speciālos noteikumus (skatīt arī Sadaļu IV).
7. Kontinentālie čempionāti var notikt, ja tajos tiek pārstāvētas vismaz četras valstis, ieskaitot rīkotājvalsti, izņemot ārpus Eiropas esošās valstis, kur kontinentālie čempionāti var notikt, ja piedalās jebkurš skaits reģionu komandu no vismaz divām valstīm, ieskaitot rīkotājvalsti. Attiecīgās valstis noteiks reģionālo komandu bāzi. Valstis, kuras pēc pieteikšanās pēdējā datuma un pirms čempionāta, atsakās piedalīties, tomēr tiek uzskatītas kā piedalījušās.
8. Eiropas konkūra čempionātā maksimālā pieļaujamā dalības maksa par vienu zirgu ir 400 EUR. Citos kontinentālajos čempionātos var noteikt citas saprātīga apmēra dalības maksas, kas ir jāsaskaņo ar FEI.
9. Piedalīties sacensībās var tikai nacionālo federāciju pieteiktās komandas un/vai individuālie dalībnieki.

**Artikuls 6 TIESĪBAS PIEDALĪTIES STARPTAUTISKAJĀS SACENSĪBĀS UN ČEMPIONĀTOS**

1. Dalībnieki, ja to atļauj viņu vecums, sacensībās un čempionātos var piedalīties vairāk nekā vienā kategorijā, bet tikai šo čempionātu vienā kategorijā un vienā disciplīnā viena kalendārā gada laikā.
	1. Dalībnieks, kurš tā gada laikā, kad viņam paliek 14 gadi, ir piedalījies kontinentālajā konkūra čempionātā junioriem, vairs nedrīkstēs piedalīties čempionātā bērniem.
	2. Sākot no tā gada, kurā dalībniekam paliek 12 gadi, tas var piedalīties noteiktās starptautiskajās sacensībās pieaugušajiem ar skaidru dalībnieka valsts nacionālās federācijas atļauju (skatīt KN Art. 255).
	3. Dalībnieks nedrīkst piedalīties CSIOCh un CSIOJ sacensībās, kas notiek vienā un tajā pašā norises vietā vienā un tajā pašā laikā. Dalībnieki, ja to pieļauj viņu vecums, drīkst piedalīties ar zirgu CSIOCh sacensībās un ar poniju CSIOP sacensībās, kas notiek vienā un tajā pašā norises vietā vienas nedēļas ietvaros.

**Artikuls 7 IZDEVUMI UN PRIVILĒĢIJAS**

1. Sacensības

Bērniem sacensību organizatoru komitejām ir tiesības piedāvāt un apspriest jautājumus, kas skar finanses atbalstu un izmitināšanu viesnīcās, jauniešu kopmītnēs vai ģimenēs.

1. Čempionāti un CSIOCh sacensības.
	1. Nacionālā federācija ir atbildīga par komandu vadītāju, dalībnieku, jātnieka palīgu un zirgu ceļojumu izdevumu segšanu uz konkrēto čempionātu un CSIOCh sacensību norises vietu un atpakaļ.
	2. Organizācijas komitejai ir jāievēro 1. punktā noteiktais, bet jānodrošina sekojošais minimums:
		* boksi ar skaidām un barību zirgiem jānodrošina bez maksas,
		* iespēja jātnieka palīgiem apmesties staļļa tuvumā.
	3. Attiecībā uz amatpersonām pielietojams Vispārējais reglaments.
2. Visas privilēģijas ir spēkā sākot ar vienu dienu pirms sacensībām līdz vienai dienai pēc sacensībām.
3. Komandu vadītāji ir atbildīgi par savu komandu un/vai individuālo dalībnieku uzvedību sacensībās. Viņi un viņu nacionālās federācijas ir atbildīgas par jebkādu kaitējumu, ja tāds rodas. Komandu vadītājiem jābūt kopā ar savām komandām un/vai individuālajiem dalībniekiem, ja vien dalībnieki nav izmitināti privātmājās.

Galvenā tiesnešu kolēģija ir pilnvarota novērtēt kaitējuma izmaksas. Galvenā tiesnešu kolēģija var uzlikt naudas sodu saskaņā ar FEI juridiskajām procedūrām, un tai ir tiesības diskvalificēt komandu un/vai individuālos dalībniekus par nepieņemamu uzvedību jebkurā posmā visā sacensību laikā.

**Artikuls 8 BALVAS**

1. Bērniem paredzētajās sacensībās ir jāpiešķir naudas balvas un/vai mantiska veida balvas. Kopējais naudas balvu fonds CSICh, CSIOCh un bērnu konkūra čempionātā nedrīkst pārsniegt 8000 EUR. Sacensībās, kur tiek piešķirtas mantiska veida balvas, to aptuvenā vērtība ir jānorāda nolikumā.
2. Visās sacensībās, izņemot čempionātus, ceturtdaļa no startējušiem dalībniekiem tiek apbalvoti ar rozeti un mantisku balvu vai suvenīru, ja netiek piešķirta naudas balva, un minimālais balvu skaits ir piecas. Pirmo četru vietu ieguvējiem ieteicams arī piešķirt staļļa boksu plāksnītes.
3. Čempionātos ir jāpiešķir vismaz šādas balvas:
	1. Atvadu sacensībās ceturtdaļa no startējušiem dalībniekiem tiek apbalvoti ar naudas balvu, mantisku balvu, plāksnītēm un rozetēm, un minimālais balvu skaits ir piecas.
	2. Komandu čempionātos visiem četriem komandas biedriem tiek pasniegtas FEI medaļas (skatīt VR Art. 104.2.2.5). Uzvarētājai nacionālajai federācijai Ģenerālasamblejā tiks pasniegta FEI trofejas balva. Tāpat arī katrs no četru labāko komandu četriem dalībniekiem tiek apbalvots ar naudas balvu, mantisku balvu, plāksnītēm un rozetēm, pa vienai balvai katram dalībniekam.
	3. Individuālajos čempionātos tiek pasniegtas FEI medaļas (skatīt VR 104.2.2.5). Tāpat arī 25% labāko rezultātu ieguvušie dalībnieki tiek apbalvoti ar naudas balvu, mantisku balvu, plāksnītēm un rozetēm, un minimālais balvu skaits ir piecas.
	4. Čempionātos balvu pasniegšanas ceremonijai ir jāpiešķir īpaša nozīme un tai jānotiek sacensību laukumā, jātniekiem esot jāšus zirgos.
	5. Organizācijas komiteja pasniedz suvenīru vai plāksnīti visiem komandu vadītājiem un dalībniekiem. Godalgas saņēmušo komandu vadītājiem tiek pasniegta plāksnīte; trīs labāko komandu vadītājiem tiek pasniegta arī mantiska balva.
	6. Organizācijas komitejai jāpasniedz papildu balvas, cik daudz iespējams, piemēram:
		1. Dalībniekiem ar labāko stilu.
		2. Par labāko sportisko sniegumu.

**Artikuls 9 ZIRGI**

1. Trenēšana

Nevienam citam, kā vien pašam dalībniekam, norises vietā, kurā notiek čempionāts vai ārpus tās, nav atļauts trenēt jāšus dalībnieka zirgu visa pasākuma laikā, sākot no plkst. 18.00 vienu dienu pirms pirmo sacensību sākuma līdz visa pasākuma vai čempionāta noslēgumam, un šī noteikuma neievērošana draud ar dalībnieka diskvalifikāciju. Tomēr, kordošana, darbs rokās utt., kuru veic cita persona, ir atļauta, ja tas notiek FEI stjuartu pārraudzībā. Treneris vai trenera deleģēta persona ar īpašnieka atļauju drīkst trenēt dalībnieka zirgu iepriekš aprakstītā laika grafika ietvaros tikai sacensībās ar organizācijas komitejas nodrošinātiem zirgiem.

1. Kontrole

Pēc Galvenās tiesnešu kolēģijas lēmuma bērns, kurš nespēj kontrolēt savu zirgu, var būt spiests izstāties ar attiecīgo zirgu, pirms sacensības ir sākušās vai tās hitu laikā, un/vai no visām sacensībām.

1. Identifikācija

Visa pasākuma laikā zirgi ir jāizmitina tiem paredzētajos staļļos. Par šī noteikuma neievērošanu tiks piemērota diskvalifikācija.

Visa pasākuma laikā katram zirgam ir jāsaglabā tas pats identifikācijas numurs, kuru tam piešķīra organizācijas komiteja, ierodoties sacensību vietā. Izejot no staļļiem, zirgam obligāti jāvalkā šis numurs tā, lai visas amatpersonas, ieskaitot stjuartus, varētu to identificēt. Šo noteikumu neievērošanas pirmajā reizē tiek izdarīts brīdinājums, bet šī noteikuma atkārtotas pārkāpšanas gadījumā Galvenā tiesnešu kolēģija sportistam piemēros naudas soda sankcijas.

**Artikuls 10 AMATPERSONAS**

1. CSICh kategorijas A sacensībās tiesnešu nozīmēšanai jānotiek saskaņā ar KN 259. artikulu, kā CSI2\* sacensībās. CSICh kategorijas B sacensībās tiesnešu nozīmēšanai jānotiek saskaņā ar KN 259. artikulu, kā CSI1\* sacensībās.
2. Organizācijas komitejām tiek stingri ieteikts Galvenās tiesnešu kolēģijas sastāvā iekļaut amatpersonas, kurām ir pieredze bērniem paredzētajās sacensībās.
3. Kontinentālajos konkūra čempionātos Galvenās tiesnešu kolēģijas prezidentu, tehnisko delegātu un ārzemju veterināro delegātu, nozīmē FEI (skatīt šī pielikuma 26. un 27. artikulu).

**Artikuls 11 PASES**

1. Skatīt Vispārējā reglamenta 137. artikulu un Veterinārā reglamenta 1001. artikulu.

**Artikuls 12 NOLIKUMS**

1. Tiek pielietots Konkūra noteikumu jaunajiem jātniekiem un junioriem 12. artikuls.

**Artikuls 13 NOTEIKUMI BĒRNU ŠĶĒRŠĻU PĀRVARĒŠANAS SACENSĪBĀM UN ČEMPIONĀTIEM**

1. Bērnu konkūra sacensībām un čempionātiem jānotiek saskaņā ar KN noteikumiem, izņemot gadījumus, kuri aprakstīti zemāk**.**

**Artikuls 14 ŠĶĒRŠĻI**

1. CSICh un CSIOCh sacensībās jebkura šķēršļa augstums nedrīkst pārsniegt 1,30 m, bet platums 1,40 m, izņemot pārlekšanas gadījumā, kurai jāsastāv no vismaz sešiem šķēršļiem, bet ne vairāk kā astoņiem šķēršļiem, no kuriem ne vairāk kā četri drīkst būt ar maksimālo 1,30 m augstumu. Maksimālo šķēršļu augstumu kontinentālajos čempionātos skatīt 23. artikulā.
2. Nedrīkst izmantot banketus, paugurus vai nogāzes. Ir atļauts izmantot ūdens šķērsli, kura maksimālais platums ir 2,50 m, virs kura ir novietots svērteniskais šķērslis ar jebkādu kāršu daudzumu, bet visām noteikti jābūt ar FEI saskaņotiem drošajiem kāršu turētājiem (drošo kāršu turētāju dziļumu skatīt Art. 211.10); šis šķērslis tiek vērtēts kā svērteniskais šķērslis, nevis ūdens šķērslis (skatīt KN Art. 211.10).
3. Drīkst izmantot “*Liverpool”* tipa šķērsli.

**Artikuls 15 ĀTRUMS**

1. Ātrumam visās CSIOCh un čempionātu sacensībās jābūt 350 m minūtē, bet citās sacensībās ātrums drīkst būt 300 līdz 350 m minūtē.

**Artikuls 16 SACENSĪBAS, KAS RĪKOTAS PĒC TABULAS “C”**

1. Nav atļauts rīkots sacensības pēc Tabulas “C”.

**Artikuls 17 APĢĒRBS, AIZSARGĶIVERES, PALĪGLĪDZEKĻI UN SVEICINĀŠANA**

1. Jātniekam vienmēr obligāti jāvalkā aizsargķivere, kas pienācīgi nostiprināta, atrodoties sedlos.
2. Visiem jātniekiem Galvenā tiesnešu kolēģija jāsveicina pieliecot galvu, nenoņemot aizsargķiveri.
3. Sacensību žakete (redingots) vai kluba noteiktas formas žakete. Sacensību žaketes var būt jebkuras krāsas, un tām ir jābūt uz āru vērstām pogām. Ja žaketei ir apkaklīte, tai jābūt atlokāmai apkaklītei, kas var būt tādā pašā krāsā kā žakete vai citā krāsā. Žaketes bez apkaklītes ir atļautas ar nosacījumu, ka, žaketei esot aizpogātai, ir redzama krekla apkaklīte un kaklasaite. Baltas vai gaiši tonētas speciāli jāšanas sportam paredzētas bikses (bridžas) ar zābakiem. Zābakiem ir jābūt ar papēdi. Piešu lietošana notiek pēc jātnieka brīvas izvēles, bet, ja tie tiek lietoti, tiem jābūt izgatavotiem no gluda metāla. Ja tiem ir kājiņa, tā nedrīkst būt garāka nekā 4 cm, mērot no zābaka līdz kājiņas galam, un tai jābūt vērstai uz aizmuguri; kājiņas galam jābūt noapaļotam. Ja kājiņa ir izliekta, pieši ir jānēsā tā, lai kājiņa būtu vērsta lejup. Aizliegts lietot piešus ar rotējošām zvaigznītēm. „Āmurīšu/cirvīšu” tipa pieši ir atļauti, ja tie atbilst iepriekš norādītajām prasībām. Drīkst lietot metāla vai plastmasas „impulsa” tipa piešus ar apaļiem, cietas plastmasas vai metāla bumbulīšiem un „imitētus” piešus bez kājiņas. Ir atļauts lietot piešus ar plakaniem rotējošiem diskiem. Saskarsmes virsmai ar zirgu un visām malām jābūt gludām un noapaļotām. Atrodoties seglos, jātnieks drīkst nēsāt tikai vienu piesi uz katra zābaka.
4. Atrodoties seglos, jātnieks drīkst lietot nēsāt vienu steku. Jātniekiem ir strikti aizliegts sacensību laukumā, treniņu laukumā vai jebkur sacensību norises vietas teritorijā vai tiešā tās tuvumā izmantot vai nēsāt steku, kura garums pārsniedz 75 cm vai kuram galā ir piestiprināts smagums. Nedrīkst nēsāt nekādu steka aizstājēju. Par šī punkta noteikumu neievērošanu tiks piemērota izslēgšana.
5. Visos jautājumos, kas nav atrunāti iepriekšējos punktos, tiek piemērots KN Art. 256.

**Artikuls 18 SEDLOJUMS**

1. Sacensību laukumā:
	1. Netiek piemēroti nekādi ierobežojumi segliem.
	2. Acu aizsegi un mušu maskas, kuras aizsedz zirga acis ir aizliegtas. Uz katras iemauktu vaigu detaļas drīkst lietot ādas, aitādas vai līdzīgu materiālu ar nosacījumu, ka materiāls nepārsniedz trīs centimetrus diametrā, mērot no zirga vaiga.
	3. Drīkst izmantot fiksētos un slīdošos martingalus.
	4. Pavadām jābūt pievienotām pie trenzes vai tieši pie iemauktiem. Drīkst izmantot vairākriņķu trenzes un hakimoras. Hakimoras deguna daļai jābūt plakanai un veidotai no lokana, neabrazīva materiāla. Ir atļauts lietot polsterējumu vai aitādu uz deguna daļas; deguna daļā, polsterējumā vai aitādā nedrīkst ievietot nekāda veida metāla detaļas. Hakimoras deguna daļai, kas apvienota ar trenzi, ir jābūt plakanai un pārklātai ar ādu vai citu neabrazīvu, ādai līdzīgu materiālu, piemēram, neoprēnu vai gumiju. Drīkst izmantot aitādu uz deguna daļas.
	5. Slīdošās pavadas (bloku) aizliegts lietot sacensību laukumā, izņemot apbalvošanas ceremonijas un parādes laikā.
2. Jebkur pasākuma teritorijā:
	1. Drošības interesēs dzelzs kāpšļiem un kāpšļu siksnām (tas attiecas arī uz drošajiem kāpšļiem) brīvi jākarājas visā garumā virs seglu spārniem no seglu stiprinājuma. Nekādi citi ierobežojumi vai jebkāda veida piederumi nav atļauti. Jātnieks nedrīkst ne tieši, ne netieši piestiprināt jebkuru sava ķermeņa daļu pie sedliem.
	2. Attiecībā uz trenzēm nav noteikti nekādi ierobežojumi. Tomēr Galvenā tiesnešu kolēģija, balstoties uz veterināru ieteikumiem, var aizliegt tādas trenzes lietošanu, kas var izraisīt zirgam traumas.
	3. Aizliegts lietot mēles siksniņas. Attiecībā uz mēles aizsargiem skatīt Veterinārā Reglamenta Art. 1046.5..
	4. Kapsulām jābūt plakanām. Aizliegts izmantot kapsulas, kas veidotas no jebkāda cita materiāla, kā vien no ādas, izņemot kapsulas priekšējo daļu, kas var būt izgatavota arī no plakana, neabrazīva, ādai līdzīga materiāla. Ir atļauts lietot aitādu uz kapsulas. Neliels aitādas disks var tikt lietots kā savienojošs elements meksikāņu kapsulas divām ādas siksniņām.

Šādas kapsulas ir atļautas bērniem paredzētās konkūra sacensībās:

* hanoveras kapsula (*Dropped noseband*-angl.)
* parastā (klasiskā) kapsula (*Cavesson noseband*-angl.)
* kombinētā angļu kapsula (*Flash noseband*-angl.)
* meksikāņu kapsula (*Crossed noseband*-angl.)





hanoveras kapsula parastā (klasiskā) kapsula



kombinētā angļu kapsula meksikāņu kapsula

Iepriekš norādīto kapsulu varianti, piemēram, tādi kā, bet neaprobežojoties ar zemāk attēloto kapsulu, var tikt atļauti ar nosacījumu, ka tie atbilst šī punkta nosacījumiem, ir pareizi uzlikti, un netraucē zirgam elpot (sīkāku informāciju skatīt Konkūra sacensību stjuartu rokasgrāmatā).



* 1. Kopējais maksimālais ekipējuma svars, kas drīkst atrasties uz zirga priekškājām vai pakaļkājām (atsevišķi vai vairāki kājsargi, vēzīšu riņķīši, utt.) nedrīkst pārsniegt 500 gramus (neskaitot pakavus vai pakavu aizstājējelementus) jebkādos apstākļos, tai skaitā, ja aprīkojums ir slapjš.
	2. Pakaļkāju kājsargu veidi, kādi ir atļauti FEI konkūra sacensībās bērniem, ir aprakstīti KN Art. 257.2.4 un 257.2.5.
1. Ja Sacensību laukumā netiek ievērots kāds no Art. 18.1. un 18.2. uzskaitītais nosacījums, tiks piemērota izslēgšana.

**SADAĻA IV KONTINENTĀLIE UN REĢIONĀLIE ČEMPIONĀTI ŠĶĒRŠĻU PĀRVARĒŠANĀ**

**Artikuls 19 PIETEIKUMI**

1. Pēc tam, kad FEI Konkūra direktors ir apstiprinājis nolikumu, rīkotājvalsts nacionālā federācija nosūta sacensību nolikumu kopā ar uzaicinājumiem visām attiecīgajām kontinenta vai reģiona nacionālajām federācijām.
2. Komandas.
	1. Katra nacionālā federācija var pieteikt vienu komandu ar ne vairāk kā pieciem jātniekiem un pieciem zirgiem. Tomēr ārpus Eiropas attiecīgās nacionālajās federācijas var noteikt komandu skaidru un komandu pārstāvniecības reģionālo bāzi (skatīt šī pielikuma 5.7. punktu). Organizatoru komitejai jāuzaicina arī komandas vadītājs, kuram jāpiešķir tādas pašas privilēģijas, kādas ir dalībniekiem. Uz šo čempionātu aizliegts vest līdzi rezerves zirgu.
	2. Visi pieci dalībnieki un pieci zirgi drīkst piedalīties čempionātā (skatīt Art. 20.1. zemāk).
3. Individuālie dalībnieki komandu vietā
	1. Nacionālā federācija, kurai nav iespēju nosūtīt pilnu komandu, var sūtīt vienu vai divus individuālos jātniekus, katru ar vienu zirgu.
4. Individuālā čempiona titula īpašnieks
	1. Nacionālajām federācijām netiek piešķirtas automātiskas tiesības nosūtīt iepriekšējā gada FEI čempionāta individuālā čempiona titula īpašnieku aizstāvēt savu titulu.

**5**. Nacionālās federācijas drīkst nosūtīt vienu jātnieka palīgu uz katriem diviem zirgiem, bet ne vairāk kā divus jātnieka palīgus vienai komandai CSIOCh pasākumos un čempionātos.

1. Pieteikumi jāizdara divos posmos saskaņā ar Vispārējo reglamentu, Art. 116.2.2(I) – 116.2.2 (II):

Nolikumā var iekļaut datumu, līdz kuram nacionālajai federācijai ir jānorāda, vai tā plāno nosūtīt tikai komandu vai komandu un individuālos dalībniekus, vai tikai individuālos dalībniekus. Maksimālais dalībnieku un zirgu, kas var tikt pieteikti dalībai kontinentālajā konkūra čempionātā bērniem, nominēto un noteikto pieteikumu skaits ir šāds:

* Nominētie pieteikumi: 10 dalībnieki un 10 zirgi.
* Noteiktie pieteikumi: 5 dalībnieki un 5 zirgi.

Dalībniekus un zirgus, kas pieteikti dalībai čempionātā nominēto pieteikumu sarakstā (četras nedēļas pirms čempionāta) var nomainīt, un papildinājumus var veikt VR Art. 116.2.3.(I) noteiktajos ietvaros līdz noteikto pieteikumu iesniegšanas datumam (vismaz četras dienas pirms čempionāta sākuma).

Dalībnieka un/vai zirga negadījuma vai saslimšanas gadījumā, ko apliecina oficiāli atzīta ārsta un/vai veterinārārsta izdots apliecinājums, laikā no noteikto pieteikumu iesniegšanas datuma līdz stundu pirms čempionāta pirmās zirgu veterinārās izvades, var tikt veikta dalībnieku un/vai zirgu aizstāšana. Aizstājēji jāizvēlas no nominēto pieteikumu aktualizētā saraksta, un tos ir jāsaskaņo ar Galveno tiesnešu kolēģiju.

**Artikuls 20 DALĪBNIEKU PIETEIKŠANA STARTAM UN AIZSTĀŠANA**

* 1. Komandu pieteikšana

Dalībnieku pieteikumi tiks veikti pēc treniņa sesijas, kas ir jānodrošina dienu pirms pirmajām kvalifikācijas sacensībām. Organizācijas komitejas noteiktā laikā komandas vadītāji rakstiski nozīmēs savas komandas dalībniekus (trīs vai četrus) un/vai to individuālos sportistus, kā arī viņu poniju vārdus (atsevišķs vai viens un tas pats zirgs katram dalībniekam pirmajās trīs čempionāta sacensībās) kā čempionāta sacensību dalībniekus. Piektais pāris (jātnieks/zirgs) var piedalīties čempionātā kā individuāls dalībnieks.

* 1. Piektajam pārim (jātnieks/zirgs) ir tiesības aizstāt komandas dalībnieku tikai gadījumā, ja traumējies vai saslimis viens no četriem komandas jātniekiem vai viens no četriem zirgiem līdz pat vienu stundu pirms pirmo sacensību sākuma ar nosacījumu, ka komandas vadītājs saņem atļauju no Galvenās tiesnešu kolēģijas (skatīt arī 4. punktu zemāk).
	2. Ja čempionāts tiek organizēts vienlaicīgi ar citām CSI sacensībām, organizācijas komiteja var atļaut dalībniekiem ar dažādiem zirgiem startēt CSI sacensībās. Tomēr zirgiem, ar kuriem plānots piedalīties čempionātā, jābūt pieteiktiem pirms ierašanās uz pasākumu, un tie nevar tikt aizstāti.
	3. Aizstāšana.

Dalībnieka un/vai zirga negadījuma vai saslimšanas gadījumā laikā no pieteikumu iesniegšanas līdz stundu pirms čempionāta pirmo sacensību sākumam, dalībnieku un/vai zirgu var, iesniedzot oficiāli atzīta ārsta izdotu apliecinājumu un/vai ar Veterinārās komisijas atļauju un pēc saskaņošanas ar Galvenās tiesnešu kolēģijas prezidentu un Apelācijas komisiju, aizstāt ar citu dalībnieku un/vai zirgu, kas ir formāli pieteikts ar noteiktajiem pieteikumiem un aizstāts saskaņā ar 19.6. punkta noteikumiem.

**Artikuls 21 ZIRGU KVALIFICĒŠANĀS**

1. Zirgi

1.1. Zirgiem jābūt sešus gadus vai vairāk veciem.

1.2. Čempionātā drīkst piedalīties zirgi, kas nav piedalījušies Nāciju kausā vai “*Grand Prix*” sacensībās CSIO pasākumā pieaugušajiem iepriekšējā un/vai pašreizējā gadā.

1.3. Zirgi nedrīkst būt piedalījušies sacensībās pieaugušajiem tā pasākuma ietvaros, kurā notiek čempionāts.

**Artikuls 22 SACENSĪBAS**

1. Pirmā diena – Treniņu sesija

Organizācijas komitejai ir jānodrošina treniņu periods galvenajā laukumā ar uzstādītu maršrutu, kas sastāv no aptuveni astoņiem šķēršļiem, ieskaitot vienu sistēmu. Šķēršļu aptuvenais augstums ir 1,15-1,20 m un aptuvenais platums 1,25 m.

Katram dalībniekam ir piešķirtas ne vairāk kā 90 sekundes laika vienam zirgam. Apģērbs ir neformāls: ir jānēsā zābaki, bridžas, krekls un aizsargķivere.

Par ieeju maksu no publikas nedrīkst iekasēt, un nekāda veida balvas nedrīkst piedāvāt.

1. Otrā diena – Pirmās sacensības (Komandu un individuālās)

Tabula A, uz laiku, bez pārlekšanas (skatīt KN Art. 238.2.1.). Ja dalībnieks tiek izslēgts vai izstājas no pirmajām sacensībām, viņš/viņa saņems 20 soda punktus vairāk, nekā pēdējo vietu ieņēmušais dalībnieks, kurš pabeidzis sacensības ar augstāko soda punktu skaitu. Ja attiecīgais dalībnieks pats ir saņēmis vairāk soda punktu pirms izslēgšanas vai izstāšanās, nekā pēdējo vietu ieņēmušais dalībnieks, kurš pabeidzis sacensības, 20 soda punkti tiks pieskaitīti viņa/viņas soda punktu skaitam, kurus viņš/viņa bija ieguvis izslēgšanas vai izstāšanās brīdī.

* 1. Starta kārtība pirmajās sacensībās.

Lai noteiktu dalībnieku starta kārtību pirmajās sacensībās, tiks veikta izloze saskaņā ar KN Art. 252.

1. Trešā diena – Otrās sacensības (komandu fināls, otrās individuālās)
	1. Šīs sacensības notiek divos hitos – identiskos vai atšķirīgos, ar vienādu grūtības pakāpi otrajā hitā saskaņā ar A tabulu, bez laika ieskaites, ar pārlekšanu ar laika ieskaiti par pirmo, otro un/vai trešo vietu vienādu soda punktu gadījumā kopējā komandu klasifikācijā.

Šajās sacensībās drīkst piedalīties tikai dalībnieki un zirgi, kas ir piedalījušies pirmajās kvalifikācijas sacensībās (skatīt 2. punktu iepriekš). Komandu klasifikācija ietekmē tikai tos komandu biedrus, kas ir pieteikušies startam.

* 1. Starta kārtība otrajās sacensībās (komandu fināls)
		1. Reģionālajos un kontinentālajos čempionātos Eiropā starta kārtība otro sacensību pirmajā hitā tiks noteikta saskaņā ar izlozi atbilstoši KN Art. 252. Otrajā hitā starta kārtība tiks noteikta apgrieztā secībā pret kopējo soda punktu skaitu, ko ieguvuši katras komandas trīs labākie dalībnieki pirmajās sacensībās un katras komandas trīs labākie dalībnieki Komandu fināla pirmajā hitā.
		2. Reģionālajos un kontinentālajos čempionātos ārpus Eiropas starta kārtība otro sacensību pirmajā hitā tiks noteikta saskaņā ar izlozi atbilstoši KN Art. 252. Otrajā hitā starta kārtība tiks noteikta apgrieztā secībā pret kopējo soda punktu skaitu, ko ieguvuši katras komandas trīs labākie dalībnieki pirmajās sacensībās un katras komandas trīs labākie dalībnieki Komandu fināla pirmajā hitā.
	2. Otrajā hitā individuālie dalībnieki startēs pirms komandām.

Ja dalībniekiem būs vienāds soda punktu skaits, starta kārtība būs tāda pati, kā pirmajā hitā.

* 1. Starta kārtība pārlekšanā

Starta kārtība iespējamajā pārlekšanā tiks noteikta apgrieztā secībā pēc starta kārtības otrajā hitā.

Ja būs nepieciešamas divas pārlekšanas, pārlekšana par trešo vietu tiks rīkota pirms pārlekšanas par pirmo vietu.

* 1. Komandu skaits otrajā hitā

Otrajā hitā var piedalīties tikai desmit labākos rezultātus ieguvušās komandas, kas noteiktas pēc pirmajām sacensībām un komandu fināla sacensību pirmā hita, kā arī visas komandas ar vienādu soda punktu skaitu, kas pretendē uz 10. vietu.

Pirms desmit labākās komandas un komandas ar vienādu soda punktu skaitu, kas pretendē uz 10. vietu, sāk otro hitu, visi individuālie dalībnieki un komandu dalībnieki, kuri nav kvalificējušies otrajam hitam, var piedalīties trešo sacensību otrā hita kvalifikācijas sacensībās. Starp otrā hita kvalifikācijas sacensībām un trešo sacensību otro hitu ir jābūt vismaz 30 minūšu pārtraukumam.

1. Ceturtā diena
	1. Atvadu sacensības

Organizācijas komitejai ir jānodrošina vienas individuālās Atvadu sacensības tiem dalībniekiem, kas nav kvalificējušies dalībai Individuālā fināla sacensībās.

Šajā sacensībās var piedalīties dalībnieki, kas nav kvalificējušies dalībai Individuālajā čempionātā (skatīt šī pielikuma 4.2.1. punktu). Šīs sacensības tiek tiesātas, izmantojot Tabulu A uz laiku, bez pārlekšanas (skatīt KN Art. 238.2.1) vai, izmantojot Tabulu A uz laiku, ar vienu pārlekšanu uz laiku, ja pretendenti uz pirmo vietu ir ieguvuši vienādus soda punktus (skatīt KN Art.238.2.2). Ātrums – 350 m minūtē.

* 1. Trešās sacensības (Individuālā fināla sacensības).
		1. Norise

Šīs sacensības norisinās divos A un B hitos, katrā izmantojot Tabulu A, bez laika ieskaites, ar ātrumu 350 m minūtē.

Šajās sacensībās var piedalīties pirmajās un otrajās kvalifikācijas sacensībās labāko rezultātu ieguvušie 60% jātnieku (ieskaitot arī tos jātniekus, kuri dala pēdējo kvalifikācijas vietu) atbilstoši kumulatīvajiem soda punktiem par pirmajām un otrajām kvalifikācijas sacensībām ar nosacījumu, ja 60% no dalībnieku skaita ir ne vairāk kā 30 dalībnieki. Dalībnieku skaitam jābūt ne mazākam par 15, izņemot, ja 60% no dalībnieku skaita ir mazāk par 15, un ne lielākam par 30. Tomēr visiem dalībniekiem, kuriem ir vienāds soda punktu skaits un kas pretendē uz pēdējo kvalifikācijas vietu, ir atļauts piedalīties Individuālā fināla sacensībās pat, ja startējošo dalībnieku skaits tad pārsniegtu 30.

Ziemeļamerikas čempionātos bērniem tiek piemērots šāds nosacījums:

Dalībai Individuālā fināla pirmajā hitā kvalificējas 15 labākie jātnieki (ieskaitot arī tos jātniekus, kuri dala pēdējo kvalifikācijas vietu) atbilstoši kumulatīvajiem soda punktiem par pirmajām un otrajām kvalifikācijas sacensībām.

Lai iegūtu kvalifikāciju, dalībniekiem ir jāpiedalās pirmajās kvalifikācijas sacensībās (neņem vērā, pabeidz vai nē) un jāspēj pabeigt otrās (nedrīkst būt izslēgts vai izstājies). Dalībnieki nevar tikt aizstāti, ja kāda iemesla dēļ viens vai vairāki dalībnieki sacensībās nevar piedalīties.

Otrajā B hitā var piedalīties visi pirmo A hitu pabeigušie. Abu hitu soda punkti tiek summēti.

Pirms B hita dalībnieki tiek aicināti uz maršruta apskati.

* + 1. Starta kārtība.

Starta kārtība A hitam tiks noteikta apgrieztā secībā, balstoties uz soda punktiem, kas iegūti čempionāta pirmajās un otrajās sacensībās. Ja par kādu vietu būs vairāki pretendenti ar vienādu soda punktu skaitu, starta kārtības noteikšanai izšķirošais faktors būs pirmajās sacensībās iegūtais rezultāts. Tādējādi dalībnieks ar zemāko vietu startēs kā pirmais.

Starta kārtība B hitam tiks noteikta apgrieztā secībā, balstoties uz soda punktiem, kas iegūti pirmajās un otrajās sacensībās, kā arī A hitā. Dalībnieks ar lielāko soda punktu skaitu startēs pirmais, dalībnieks ar mazāko soda punktu skaitu startēs pēdējais. Ja ir dalībnieki ar vienādu soda punktu, starta kārtības noteikšanai izšķirošais faktors būs pirmajās sacensībās iegūtais rezultāts.

**Artikuls 23**  **ŠĶĒRŠĻI UN MARŠRUTI**

1. Pirmo sacensību maršruts sastāv no 12 līdz 14 šķēršļiem. Maksimālais augstums ir 1,25 m, ar proporcionālu platumu no 1,00 līdz 1,30 m.
2. Otro sacensību maršruts sastāv no 12 līdz 14 šķēršļiem, ieskaitot vienu divkāršo un vienu trīskāršo vai trīs divkāršās sistēmas. Ja komandu sacensībās izmanto ūdens šķērsli, otrajā hitā virs ūdens šķēršļa ir jānovieto svērteniskais šķērslis; šis šķērslis tiek vērtēts kā svērteniskais šķērslis, nevis ūdens šķērslis (skatīt KN Art. 211.10).

Augstums: maksimums 1,30 m (abos hitos) ar proporcionālu platumu no 1,00 līdz 1,30 m.

Ātrums: 350 m minūtē.

1. Individuālā čempionāta A hitā maršrutam jāsastāv no 10 līdz 12 šķēršļiem, ieskaitot trīs divkāršās vai vienu divkāršo un vienu trīskāršo sistēmu, ar maksimālo augstumu 1,30 m un ar proporcionālu platumu no 1,00 līdz 1,30 m.

B hitam jāatšķiras no A hita, sastāvot no 8 līdz 10 šķēršļiem, ieskaitot vienu trīskāršo vai vienu divkāršo sistēmu.

Augstums: maksimums 1,30 m ar proporcionālu platumu – abus nosaka tehniskais delegāts pēc saviem ieskatiem.

Ātrums: 350 m minūtē.

1. Pārlekšanas gadījumā, kā komandu klasifikācijas, tā individuālās klasifikācijas nolūkā, tiek uzstādīts saīsināts maršruts no sešiem šķēršļiem, kurā šķēršļu izmēri nevar pārsniegt B hitā noteikto šķēršļu izmērus.

Ātrums: 350 m minūtē.

1. Atvadu sacensībās šķēršļu augstumam jābūt aptuveni 1,20 m un platumam aptuveni 1,25 m. Ātrums Atvadu sacensībās: 350 m minūtē.

**Artikuls 24 KOMANDU KLASIFIKĀCIJA**

1. Reģionālajiem un kontinentālajiem čempionātiem Eiropā komandu klasifikāciju nosaka, saskaitot kopā katras komandas trīs labākos rezultātus ieguvušo dalībnieku pirmajās sacensībās iegūtos soda punktus un komandu fināla katrā no diviem hitiem iegūtos soda punktus. Komandām, kuras nepiedalās komandu fināla sacensību otrajā hitā, klasifikāciju nosaka, saskaitot kopā soda punktus, kurus ieguvuši katras komandas trīs labākie dalībnieki pirmajās sacensībās, un soda punktus, kurus ieguvuši katras komandas trīs labākie dalībnieki komandu fināla sacensību pirmajā hitā.
2. Reģionālajiem un kontinentālajiem čempionātiem ārpus Eiropas komandu klasifikāciju nosaka, saskaitot kopā katras komandas trīs labākos rezultātus ieguvušo dalībnieku pirmajās sacensībās iegūtos soda punktus un komandu fināla katrā no diviem hitiem iegūtos soda punktus. Komandām, kuras nekvalificējas dalībai otrajā hitā, klasifikāciju nosaka, saskaitot kopā soda punktus, kurus ieguvuši katras komandas trīs labākie dalībnieki pirmajās sacensībās, un soda punktus, kurus ieguvuši katras komandas trīs labākie dalībnieki komandu fināla sacensību pirmajā hitā.
3. Komandu dalībnieki, kas nav pabeiguši pirmo vai otro hitu, saņem par 20 soda punktiem vairāk, nekā tas komandas dalībnieks, kas ir ieguvis vissliktāko rezultātu, bet ir pabeidzis attiecīgo hitu. Ja attiecīgais dalībnieks pirms izslēgšanas vai izstāšanās ir ieguvis vairāk soda punktu nekā pēdējo vietu ieņemošais dalībnieks, kas ir pabeidzis sacensības, 20 soda punkti tiks pieskaitīti pie soda punktu skaita, kuru viņš/viņa ir ieguvis izslēgšanas vai izstāšanās brīdī.
4. Ja komandām, kas pretendē uz pirmo, otro un/vai trešo vietu, ir vienāds soda punktu skaits, ir obligāti jārīko pārlekšana uz laiku, kurā piedalās visi komandas dalībnieki. Ja ir nepieciešamas divas pārlekšanas, pārlekšana par trešo vietu tiks rīkota pirms pārlekšanas par pirmo vietu. Klasifikācija šai pārlekšanai tiek noteikta, saskaitot kopā soda punktus un laiku, ko ieguvuši katras komandas trīs labāko rezultātu ieguvušie dalībnieki.
5. Ja joprojām būs vienādi soda punkti un laiks, komandas ieņems vienādu vietu.
6. Ja komandām, kas pretendē uz citu vietu, būs vienādi soda punkti un laiks, komandas ieņems vienādu vietu.
7. Papildus komandu klasifikācijai otrajās sacensībās tiks noteikta individuālā klasifikācija ar balvām.

**Artikuls 25 INDIVIDUĀLĀ KLASIFIKĀCIJA**

1. Vispārējo individuālo klasifikāciju nosaka katram dalībniekam, saskaitot kopā soda punktus, kas iegūti pirmajās klasifikācijas sacensībās, abos otro klasifikācijas sacensību hitos (neatkarīgi no pārlekšanā iegūtajiem soda punktiem, ja tāda tiek rīkota) un trešo sacensību (Individuālā fināla sacensībās) A un B hitos.
2. Gadījumā, ja pretendentiem par pirmo, otro un/vai trešo vietu, ir vienāds soda punktu skaits, ir obligāti jārīko pārlekšana uz laiku (skatīt šī pielikuma 23.4. punktu).

Ja ir nepieciešamas divas pārlekšanas, pārlekšana par trešo vietu tiks rīkota pirms pārlekšanas par pirmo vietu. Ja joprojām būs vienādi soda punkti un laiks, komandas ieņems vienādu vietu.

1. Papildus vispārējai individuālajai klasifikācijai (skat. Art. 15.1.), tiks veikta atsevišķa klasifikācija ar balvām visiem dalībniekiem, kas piedalās trešajās sacensībās (individuālais fināls); šajā klasifikācijā tiek ieskaitīti tikai A un B hitos gūtie rezultāti. Dalībnieki, kuriem ir vienāds soda punktu skaits, ieņems vienādas vietas.

**Artikuls 26 GALVENĀ TIESNEŠU KOLĒĢIJA**

1. Galvenās tiesnešu kolēģijas prezidentu saskaņā ar Vispārīgo reglamentu nozīmē FEI Konkūra direktors, konsultējoties ar Konkūra komiteju. Organizācijas komiteja ieceļ Galvenās tiesnešu kolēģijas locekļus, ievērojot Vispārējā Reglamentā un Konkūra noteikumos noteiktās prasības.

**Artikuls 27 ĀRVALSTU TEHNISKAIS DELEGĀTS**

1. Ārvalstu tehnisko delegātu saskaņā ar Vispārīgo reglamentu nozīmē FEI Konkūra direktors, konsultējoties ar Konkūra komiteju.

**Artikuls 28**  **VETERINĀRĀ KOMISIJA**

1. Veterinārās komisijas sastāva, tās prezidenta un biedru nozīmēšanai jānotiek saskaņā ar Veterinārajā reglamentā minētajām prasībām.

**Artikuls 29**  **KRITIENI**

1. Dalībnieks no sacensībām tiek izslēgts pēc pirmā jātnieka vai zirga kritiena. Šis noteikums ir spēkā arī čempionātos un Nāciju kausa sacensībās. Tomēr, dalībnieks ir tiesīgs piedalīties komandu čempionāta sacensību otrajā hitā vai attiecīgi Nāciju kausa sacensību otrajā hitā, ja oficiālais ārsts un Galvenā tiesnešu kolēģija viņam to atļauj. Izslēgtais dalībnieks saņem par 20 soda punktiem vairāk nekā šajā hitā vissliktāko rezultātu uzrādījušais dalībnieks.

**Artikuls 30 DROŠĪBA**

1. Pēc Galvenās tiesnešu kolēģijas ieskatiem dalībnieks, kurš nespēj kontrolēt savu zirgu, var būt spiests ar attiecīgo zirgu izstāties no sacensībām vai pasākuma.
2. Ja bērns piedalās sacensībās ar ērzeli, norīkotam pieaugušajam jābūt atbildīgam par to, lai uzraudzītu ērzeli zirgu apsekošanas un veterinārās izvades laikā.

Tulkojusi sertificēta tulkotāja Sigita Eitcena